b'\n_START_ARTICLE_\nLiga de la Prizren\n_START_PARAGRAPH_\nLiga pentru Ap\xc4\x83rarea Drepturilor Poporului Albanez\xc2\xa0(\xc3\xaen albanez\xc4\x83: Lidhja p\xc3\xabr mbrojtjen e t\xc3\xab drejtave te kombit Shqiptar), denumit\xc4\x83 comun\xc2\xa0Liga de la Prizren (\xc3\xaen albanez\xc4\x83: Bes\xc3\xablidhja e Prizrenit), a fost o organiza\xc8\x9bie politic\xc4\x83 albanez\xc4\x83\xc2\xa0\xc3\xaenfiin\xc8\x9bat\xc4\x83 la 5 ianuarie 1877 (oficial, la 10 iunie 1878) \xc3\xaen ora\xc8\x99ul\xc2\xa0Prizren, aflat pe atunci \xc3\xaen\xc2\xa0vilayetul Kosova\xc2\xa0al\xc2\xa0Imperiului Otoman._NEWLINE_Tratatul de la\xc2\xa0San Stefano \xc8\x99i apoi\xc2\xa0cel de la Berlin\xc2\xa0au acordat altor state teritorii locuite de albanezi. Incapacitatea\xc2\xa0Por\xc8\x9bii\xc2\xa0de a-\xc8\x99i proteja interesele \xc3\xaentr-o regiune locuit\xc4\x83 \xc3\xaen propor\xc8\x9bie de 70% de musulmani \xc8\x99i predominant loial\xc4\x83 otomanilor i-a obligat pe liderii albanezilor s\xc4\x83-\xc8\x99i organizeze ap\xc4\x83rarea dar \xc8\x99i s\xc4\x83 ia \xc3\xaen calcul \xc3\xaenfiin\xc8\x9barea unei administra\xc8\x9bii autonome, pe modelul celor pe care le avuseser\xc4\x83\xc2\xa0Serbia \xc8\x99i\xc2\xa0Principatele Dun\xc4\x83rene\xc2\xa0\xc3\xaenainte de a-\xc8\x99i ob\xc8\x9bine independen\xc8\x9ba._NEWLINE_Liga a fost \xc3\xaenfiin\xc8\x9bat\xc4\x83 la \xc3\xaent\xc3\xa2lnirea a 47 de bei\xc2\xa0otomani \xc8\x9binut\xc4\x83 la Prizren \xc3\xaen 10 iunie 1878. O pozi\xc8\x9bie ini\xc8\x9bial\xc4\x83 a Ligii a fost prezentat\xc4\x83 \xc3\xaen documentul denumit\xc2\xa0Kararname. \xc3\x8en\xc2\xa0acest document, liderii albanezi \xc3\xae\xc8\x99i declarau inten\xc8\x9bia de a conserva \xc8\x99i a p\xc4\x83stra integritatea teritorial\xc4\x83 a\xc2\xa0Imperiului Otoman\xc2\xa0\xc3\xaen\xc2\xa0Balcani\xc2\xa0sus\xc8\x9bin\xc3\xa2nd Poarta, \xc8\x99i de \xe2\x80\x9ea lupta cu armele \xc3\xaen m\xc3\xa2n\xc4\x83 pentru a ap\xc4\x83ra integritatea teritoriilor Albaniei\xe2\x80\x9d. De\xc8\x99i nu spunea nimic despre reforme, \xc8\x99coli, autonomie sau despre unificarea popula\xc8\x9biei albaneze \xc3\xaentr-un singur vilayet, sub influen\xc8\x9ba lui\xc2\xa0Abdyl Frash\xc3\xabri, aceast\xc4\x83 pozi\xc8\x9bie ini\xc8\x9bial\xc4\x83 a fost schimbat\xc4\x83 radical \xc8\x99i a avut ca urmare revendicarea autonomiei de c\xc4\x83tre albanezi \xc8\x99i chiar r\xc4\x83zboiul deschis cu Imperiul Otoman.\n_START_SECTION_\nContext\n_START_PARAGRAPH_\nR\xc4\x83zboiul Ruso-Turc din 1877\xe2\x80\x931878\xc2\xa0a dat o lovitur\xc4\x83 decisiv\xc4\x83 puterii otomane \xc3\xaen Peninsula Balcanic\xc4\x83, l\xc4\x83s\xc3\xa2nd imperiul cu doar un control precar \xc3\xaen\xc2\xa0Albania \xc8\x99i \xc3\xaen Balcanii de Est. Temerile albanezilor c\xc4\x83 teritoriile locuite de ei vor fi \xc3\xaemp\xc4\x83r\xc8\x9bite \xc3\xaentre\xc2\xa0Muntenegru, Serbia, Bulgaria\xc2\xa0\xc8\x99i\xc2\xa0Grecia\xc2\xa0le-au alimentat opozi\xc8\x9bia. Primul tratat de dup\xc4\x83 r\xc4\x83zboi,\xc2\xa0tratatul de la San Stefano semnat la 3 martie 1878, acorda Serbiei, Muntenegrului \xc8\x99i Bulgariei teritorii revendicate de Liga de la Prizren. Austro-Ungaria\xc2\xa0\xc8\x99i\xc2\xa0Regatul Unit\xc2\xa0au blocat acordul deoarece el \xc3\xaei d\xc4\x83dea Rusiei o pozi\xc8\x9bie dominant\xc4\x83 \xc3\xaen Balcani, ceea ce perturba\xc2\xa0echilibrul puterilor\xc2\xa0\xc3\xaen Europa. O conferin\xc8\x9b\xc4\x83 de pace urma s\xc4\x83 se \xc8\x9bin\xc4\x83 mai t\xc3\xa2rziu \xc3\xaen acel an la Berlin pentru a rezolva disputa._NEWLINE_Situa\xc8\x9bia de ansamblu i-a determinat pe albanezi s\xc4\x83 se organizeze \xc3\xaen Consiliile Locale de Salvare Na\xc8\x9bional\xc4\x83 cu scopul de a proteja teritoriul locuit de etnici albanezi. P\xc3\xa2n\xc4\x83 la sf\xc3\xa2r\xc8\x99itul lui 1877, problema ap\xc4\x83r\xc4\x83rii integrit\xc4\x83\xc8\x9bii teritoriale a devenit una foarte dificil\xc4\x83. La 13 decembrie 1877, s\xc3\xa2rbii declaraser\xc4\x83 r\xc4\x83zboi Imperiului Otoman, fiind urma\xc8\x9bi de Muntenegru. Ei erau sus\xc8\x9binu\xc8\x9bi de Armata Rus\xc4\x83 \xc8\x99i \xc8\x99i-au \xc3\xaendreptat atacurile asupra p\xc4\x83r\xc8\x9bii nordice a Albaniei. \xc3\x8en ciuda luptelor duse, albanezii nu au reu\xc8\x99it s\xc4\x83 apere c\xc3\xa2teva regiuni \xc8\x99i ora\xc8\x99e din nord-estul \xc8\x99i nord-vestul Albaniei. La ocuparea acestor teritorii, au \xc3\xaenceput masacre \xc8\x99i deport\xc4\x83ri ale albanezilor autohtoni. Aceste evenimente au influen\xc8\x9bat Consiliile Locale de Salvare Na\xc8\x9bional\xc4\x83 s\xc4\x83 se uneasc\xc4\x83 \xc3\xaentr-un singur organism de coordonare. La 12 decembrie 1877, albanezii au \xc3\xaenfiin\xc8\x9bat la Constantinopol Comitetul Central pentru Ap\xc4\x83rarea Drepturilor Poporului Albanez._NEWLINE_Tratatul de la San Stefano a declan\xc8\x99at temeri \xc3\xaen r\xc3\xa2ndul albanezilor \xc8\x99i bosniacilor \xc8\x99i i-a determinat pe conduc\xc4\x83torii lor s\xc4\x83 organizeze ap\xc4\x83rarea teritoriului pe care \xc3\xael locuiau. \xc3\x8en prim\xc4\x83vara lui 1877, albanezii influen\xc8\x9bi de la\xc2\xa0Constantinopol\xe2\x80\x94\xc3\xaentre care\xc2\xa0Abdyl Frash\xc3\xabri, figura cea mai de seamn\xc4\x83 a mi\xc8\x99c\xc4\x83rii na\xc8\x9bionale \xc3\xaen primii s\xc4\x83i ani\xe2\x80\x94a organizat un comitet de \xc3\xaendrumare a rezisten\xc8\x9bei albanezilor. \xc3\x8en mai, grupul a cerut o \xc3\xaent\xc3\xa2lnire general\xc4\x83 a reprezentan\xc8\x9bilor tuturor teritoriilor \xc3\xaen care existau comunit\xc4\x83\xc8\x9bi albaneze la acea dat\xc4\x83. Membrii comitetului erau\xc2\xa0Ali Ibra, Zija Prishtina, Sami Frash\xc3\xabri, Jani Vreto, Pashko Vasa, Baca Kurti Gjokaj \xc8\x99i\xc2\xa0Abdyl Frash\xc3\xabri.\n_START_SECTION_\n\xc3\x8ent\xc3\xa2lnirea de la Prizren\n_START_PARAGRAPH_\n\xc3\x8en timpul \xc3\xaent\xc3\xa2lnirii de la Prizren, 47 de bei au semnat un\xc2\xa0kararname la 18 iunie 1878. Documentul reprezenta o pozi\xc8\x9bie ini\xc8\x9bial\xc4\x83, sus\xc8\x9binut\xc4\x83 mai ales de proprietarii de p\xc4\x83m\xc3\xa2nturi \xc8\x99i de persoane cu leg\xc4\x83turi \xc3\xaen administra\xc8\x9bia otoman\xc4\x83. \xc3\x8en Articolul 1 al acestui document, ace\xc8\x99ti lideri albanezi \xc3\xae\xc8\x99i reafirmau inten\xc8\x9bia de a p\xc4\x83stra integritatea teritorial\xc4\x83 a Imperiului Otoman \xc3\xaen Balcani sus\xc8\x9bin\xc3\xa2nd Poarta, legea islamic\xc4\x83 Sharia, \xc8\x99i de \xe2\x80\x9ea lupta cu arma \xc3\xaen m\xc3\xa2n\xc4\x83 pentru a ap\xc4\x83ra integritatea teritoriilor Albaniei\xe2\x80\x9d. Articolul 6 al aceluia\xc8\x99i document reafirm\xc4\x83 ostilitatea\xc2\xa0albanezilor, ca loiali\xc8\x99ti\xc2\xa0otomani, fa\xc8\x9b\xc4\x83 de\xc2\xa0independen\xc8\x9ba\xc2\xa0Bulgariei\xc2\xa0\xc8\x99i\xc2\xa0Serbiei. \xe2\x80\x9eNu trebuie s\xc4\x83 l\xc4\x83s\xc4\x83m armate str\xc4\x83ine s\xc4\x83 calce p\xc4\x83m\xc3\xa2ntul nostru. Nu vom recunoa\xc8\x99te numele Bulgariei. Dac\xc4\x83 Serbia nu pleac\xc4\x83 pa\xc8\x99nic din \xc8\x9b\xc4\x83rile ilegal ocupate, trebuie s\xc4\x83 trimitem\xc2\xa0ba\xc8\x99buzuci\xc2\xa0(akingii) \xc8\x99i s\xc4\x83 lupt\xc4\x83m p\xc3\xa2n\xc4\x83 la cap\xc4\x83t pentru a elibera aceste regiuni, inclusiv Muntenegrul\xe2\x80\x9d._NEWLINE_La prima \xc3\xaent\xc3\xa2lnire a Ligii, memorandumul (kararname) nu specifica nimic despre vreo reform\xc4\x83, despre \xc8\x99coli, despre autonomie sau despre unificarea popula\xc8\x9biei albaneze \xc3\xaentr-un singur vilayet.\xc2\xa0Nu era o cerere de\xc2\xa0independen\xc8\x9b\xc4\x83\xc2\xa0a Albaniei, nici m\xc4\x83car de\xc2\xa0autonomie\xc2\xa0\xc3\xaen cadrul\xc2\xa0Imperiului Otoman\xc2\xa0ci, dup\xc4\x83 cum propunea\xc2\xa0Pashko Vasa, doar de unificare a \xc3\xaentregului teritoriu revendicat \xc3\xaentr-un singur vilayet.\xc2\xa0Cur\xc3\xa2nd, aceast\xc4\x83 pozi\xc8\x9bie s-a schimbat radical \xc8\x99i a avut ca urmare cereri de autonomie \xc8\x99i r\xc4\x83zboiul deschis \xc3\xaempotriva\xc2\xa0Imperiului Otoman, dup\xc4\x83 cum a formulat\xc2\xa0Abdyl Frash\xc3\xabri\n_START_SECTION_\nCongresul de la Berlin\n_START_PARAGRAPH_\n\xc3\x8en iulie 1878, cei 60 de membri ai conducerii Ligii de la Prizren, \xc3\xaen frunte cu Abdyl Bey Frash\xc3\xabri, au trimis o scrisoare Marilor Puteri de la Congresul de la Berlin, prin care cereau rezolvarea problemei albanezilor rezultat\xc4\x83 \xc3\xaen urma r\xc4\x83zboiului._NEWLINE_Congresul de la Berlin\xc2\xa0a ignorat memorandumul ligii, iar Otto von Bismarck\xc2\xa0chiar a declarat c\xc4\x83 nu exist\xc4\x83 un popor albanez \xc8\x99i c\xc4\x83 Albania este doar o \xe2\x80\x9edenumire geografic\xc4\x83\xe2\x80\x9d. Congresul a cedat Muntenegrului ora\xc8\x99ele\xc2\xa0Bar \xc8\x99i\xc2\xa0Podgorica \xc8\x99i zonele din jurul satelor montane\xc2\xa0Gusinje \xc8\x99i\xc2\xa0Plav, pe care liderii albanezi le considerau teritoriul lor. Serbia a ob\xc8\x9binut \xc8\x99i ea un teritoriu \xc3\xaen care locuiau \xc8\x99i etnici albanezi. Ace\xc8\x99tia din urm\xc4\x83, \xc3\xaen mare majoritate loiali Imperiului, se opuneau vehement pierderilor teritoriale. Albanezii se temeau \xc8\x99i de posibila pierdere a Epirului\xc2\xa0\xc3\xaen fa\xc8\x9ba Greciei. Liga de la Prizren a organizat rezisten\xc8\x9b\xc4\x83 armat\xc4\x83 \xc3\xaen Gusinje, Plav, Shkodra, Prizren, Preveza\xc2\xa0\xc8\x99i\xc2\xa0Janina. Un lider local descria frontiera ca \xe2\x80\x9eplutind pe s\xc3\xa2nge\xe2\x80\x9d.\n_START_SECTION_\nFormarea\n_START_PARAGRAPH_\nLa 10 iunie 1878, circa optzeci de delega\xc8\x9bi, mai ales lideri religio\xc8\x99i musulmani, \xc8\x99efi de clanuri \xc8\x99i alte persoane influente din vilayetele\xc2\xa0otomane Kosovo, Monastir \xc8\x99i Janina, s-au \xc3\xaent\xc3\xa2lnit \xc3\xaen ora\xc8\x99ul Prizren din vilayetul Kosova. Circa 300 de musulmani au participat la adunare, inclusiv delega\xc8\x9bi din Bosnia \xc8\x99i mutasarriful (administratorul sangeacului) din Prizren ca reprezentant al autorit\xc4\x83\xc8\x9bilor centrale, \xc8\x99i f\xc4\x83r\xc4\x83 delega\xc8\x9bi din\xc2\xa0vilayetul Scutari. Delega\xc8\x9bii au \xc3\xaenfiin\xc8\x9bat o organiza\xc8\x9bie permanent\xc4\x83, Liga de la Prizren, sub conducerea unui comitet central care avea puterea de a impune taxe \xc8\x99i de a str\xc3\xa2nge armat\xc4\x83. Liga de la Prizren consta din dou\xc4\x83 ramuri: ramura Prizren \xc8\x99i ramura de sud. Ramura\xc2\xa0Prizren era condus\xc4\x83 de Iljas Dibra \xc8\x99i avea reprezentan\xc8\x9bi din zonele Kir\xc3\xa7ova (Kicevo), Kalkandelen (Tetovo), Pristina, Mitrovi\xc3\xa7a (Kosovska Mitrovica), Vi\xc3\xa7itirin (Vucitrn), \xc3\x9csk\xc3\xbcp (Skopje), Gilan (Gnjilane), Manastir (Bitola), Debar (Debar) \xc8\x99i\xc2\xa0Gostivar. Cea sudic\xc4\x83, condus\xc4\x83 de\xc2\xa0Abdyl Frash\xc3\xabri consta din \xc8\x99aisprezece reprezentan\xc8\x9bi din zonele\xc2\xa0Kolonj\xc3\xab, Kor\xc3\xa7\xc3\xab, Arta, Berat, Parga, Gjirokast\xc3\xabr, P\xc3\xabrmet, Paramythia, Filiates, Margariti, Vlor\xc3\xab, Tepelen\xc3\xab \xc8\x99i\xc2\xa0Delvin\xc3\xab._NEWLINE_La \xc3\xaenceput, autorit\xc4\x83\xc8\x9bile otomane au sus\xc8\x9binut Liga de la Prizren, dar\xc2\xa0Sublima Poart\xc4\x83\xc2\xa0a presat delega\xc8\x9bii s\xc4\x83 se declare \xc3\xaen primul r\xc3\xa2nd otomani \xc8\x99i abia apoi albanezi. Unii delega\xc8\x9bi, \xc3\xaen frunte cu \xc8\x99eicul\xc2\xa0Mustafa Ruhi Efendi\xc2\xa0din\xc2\xa0Kalkandelen, au sus\xc8\x9binut aceast\xc4\x83 pozi\xc8\x9bie \xc8\x99i au pus accent pe solidaritatea musulman\xc4\x83 \xc8\x99i pe ap\xc4\x83rarea p\xc4\x83m\xc3\xa2nturilor musulmane, inclusiv\xc2\xa0Bosnia \xc8\x99i Her\xc8\x9begovina. Aceast\xc4\x83 pozi\xc8\x9bie ini\xc8\x9bial\xc4\x83 a ligii, bazat\xc4\x83 pe solidaritatea religioas\xc4\x83 a st\xc4\x83p\xc3\xa2nilor de p\xc4\x83m\xc3\xa2nt \xc8\x99i a membrilor administra\xc8\x9biei otomane cu autorit\xc4\x83\xc8\x9bile religioase, a fost motivul pentru care s-a propus denumirea \xe2\x80\x9eComitetul Adev\xc4\x83ra\xc8\x9bilor Musulmani\xe2\x80\x9d (\xc3\xaen albanez\xc4\x83: Komiteti i Mysliman\xc3\xabve t\xc3\xab V\xc3\xabrtet\xc3\xab). Al\xc8\x9bi reprezentan\xc8\x9bi, \xc3\xaen frunte cu Frash\xc3\xabri, s-au concentrat pe ideea autonomiei Albaniei \xc8\x99i pe crearea con\xc8\x99tiin\xc8\x9bei identit\xc4\x83\xc8\x9bii albaneze care s\xc4\x83 nu \xc8\x9bin\xc4\x83 cont de liniile religioase sau tribale.\n_START_SECTION_\nRezisten\xc8\x9ba armat\xc4\x83\n_START_PARAGRAPH_\nDup\xc4\x83 ce nu au reu\xc8\x99it s\xc4\x83-\xc8\x99i \xc3\xaendeplineasc\xc4\x83 cererile pe cale diplomatic\xc4\x83, albanezii s-au lansat pe calea conflictului militar cu vecinii balcanici._NEWLINE_Liga de la Prizren avea 30.000 de membri \xc3\xaenarma\xc8\x9bi sub controlul s\xc4\x83u, care au lansat o revolu\xc8\x9bie \xc3\xaempotriva Imperiului Otoman dup\xc4\x83 e\xc8\x99ecul de la Congresul de la Berlin \xc8\x99i dup\xc4\x83 ce otomanii au ordonat oficial dizolvarea Ligii, de team\xc4\x83 c\xc4\x83 ea va dori independen\xc8\x9ba fa\xc8\x9b\xc4\x83 de Imperiu. Prima opera\xc8\x9biune militar\xc4\x83 a ligii a fost atacul \xc3\xaempotriva lui Mehmed Ali Pa\xc5\x9fa, generalul otoman care urma s\xc4\x83 supervizeze transferul teritoriului Plav-Gucia c\xc4\x83tre Muntenegru. La 4 decembrie 1879, membrii Ligii au participat la\xc2\xa0b\xc4\x83t\xc4\x83lia de la Nov\xc5\xa1i\xc4\x87e \xc8\x99i au \xc3\xaenvins for\xc8\x9bele Muntenegrene care \xc3\xaencercau s\xc4\x83 preia controlul \xc3\xaen Plav \xc8\x99i Gusinje. Dup\xc4\x83 izbucnirea luptelor deschise, Liga a preluat de la turci controlul asupra ora\xc8\x99elor kosovare\xc2\xa0Vu\xc4\x8ditrn, Pe\xc4\x87, Kosovska Mitrovica, Prizren \xc8\x99i Gjakova. \xc3\x8endrumat\xc4\x83 de mi\xc8\x99carea pentru autonomie, Liga a respins autoritatea turc\xc4\x83 \xc8\x99i a cerut separarea total\xc4\x83 de Imperiul Otoman. Acesta la r\xc3\xa2ndul s\xc4\x83u \xc3\xaencerca s\xc4\x83 suprime Liga \xc8\x99i a trimis o armat\xc4\x83 \xc3\xaen frunte cu comandantul turc Dervi\xc5\x9f Pa\xc5\x9fa, care, \xc3\xaen aprilie 1881 capturase Prizrenul \xc8\x99i zdrobise rezisten\xc8\x9ba de la\xc2\xa0Ulcinj. Liderii Ligii \xc8\x99i familiile lor au fost uci\xc8\x99i sau aresta\xc8\x9bi \xc8\x99i deporta\xc8\x9bi._NEWLINE_\xc3\x8en august 1878, Congresul de la Berlin a cerut o comisie care s\xc4\x83 traseze frontiera \xc3\xaentre Imperiul Otoman \xc8\x99i Muntenegru. Congresul a cerut Greciei \xc8\x99i Imperiului Otoman s\xc4\x83 negocieze o solu\xc8\x9bie la disputa lor de frontier\xc4\x83. Rezisten\xc8\x9ba albanezilor fa\xc8\x9b\xc4\x83 de tratat a obligat Marile Puteri s\xc4\x83 returneze Imperiului otoman\xc2\xa0Gusinje \xc8\x99i\xc2\xa0Plav\xc2\xa0acord\xc3\xa2nd\xc2\xa0Muntenegrului \xc3\xaen schimb ora\xc8\x99ul de coast\xc4\x83\xc2\xa0Ulcinj, majoritar albanez. Albanezii au refuzat s\xc4\x83 capituleze. \xc3\x8en cele din urm\xc4\x83, Marile Puteri au impus o blocad\xc4\x83 maritim\xc4\x83 asupra Ulcinj-ului \xc8\x99i au for\xc8\x9bat autorit\xc4\x83\xc8\x9bile otomane s\xc4\x83-i \xc8\x9bin\xc4\x83 pe albanezi sub control. Eforturile diplomatice \xc8\x99i militare au reu\xc8\x99it s\xc4\x83 p\xc4\x83streze controlul albanez \xc3\xaen\xc2\xa0Epir, de\xc8\x99i \xc8\x99i acolo unele teritorii au fost cedate Greciei \xc3\xaen 1881. \xc3\x8en acel an, Marile Puteri au decis transferul\xc2\xa0Tesaliei\xc2\xa0\xc8\x99i districtului\xc2\xa0Arta\xc2\xa0la Grecia.\n_START_SECTION_\nSf\xc3\xa2r\xc8\x99itul Ligii\n_START_PARAGRAPH_\nConfruntat cu presiunea interna\xc8\x9bional\xc4\x83 cresc\xc3\xa2nd\xc4\x83 de a-i \xe2\x80\x9epacifica\xe2\x80\x9d pe albanezii refractari, sultanul a trimis o armat\xc4\x83 mare sub comanda lui Dervi\xc5\x9f Turgut Pa\xc5\x9fa pentru a suprima Liga de la Prizren \xc8\x99i a transfera ora\xc8\x99ul\xc2\xa0Ulcinj\xc2\xa0Muntenegrului. Albanezii care erau loiali Imperiului au sus\xc8\x9binut interven\xc8\x9bia militar\xc4\x83 a Sublimei Por\xc8\x9bi. \xc3\x8en aprilie 1881, cei 10.000 de oameni ai lui Dervi\xc5\x9f Pa\xc5\x9fa au capturat Prizrenul \xc8\x99i apoi au zdrobit \xc8\x99i rezisten\xc8\x9ba din Ulcinj. Liderii Ligii de la\xc2\xa0Prizren \xc8\x99i familiile lor au fost aresta\xc8\x9bi \xc8\x99i deporta\xc8\x9bi. Frash\xc3\xabri, care fusese la \xc3\xaenceput condamnat la moarte, a fost \xc3\xaenchis p\xc3\xa2n\xc4\x83 \xc3\xaen 1885 \xc8\x99i apoi exilat p\xc3\xa2n\xc4\x83 la moartea sa \xc8\x99apte ani mai t\xc3\xa2rziu.\n_START_SECTION_\nMemoria\n_START_PARAGRAPH_\nBariere puternice au blocat eforturile liderilor albanezi de a le insufla compatrio\xc8\x9bilor lor o identitate albanez\xc4\x83, diferit\xc4\x83 de loialitatea fa\xc8\x9b\xc4\x83 de regimul otoman. \xc3\x8emp\xc4\x83r\xc8\x9bi\xc8\x9bi \xc3\xaen patru vilayete otomane, albanezii nu aveau un nucleu geografic sau politic. Diferen\xc8\x9bele religioase \xc3\xaentre etnicii albanezi i-au obligat pe liderii na\xc8\x9bionali\xc8\x99ti s\xc4\x83 dea mi\xc8\x99c\xc4\x83rii na\xc8\x9bionale un caracter pur laic, ceea ce i-a \xc3\xaenstr\xc4\x83inat pe liderii religio\xc8\x99i. Cel mai important factor care \xc3\xaei unea pe albanezi, limba vorbit\xc4\x83, nu avea o form\xc4\x83 literar\xc4\x83 standard \xc8\x99i nici m\xc4\x83car un alfabet. Fiecare din cele trei variante disponibile, cel latin, cel chirilic \xc8\x99i cel ar\xc4\x83besc, implicau diferite conota\xc8\x9bii politice \xc8\x99i religioase fa\xc8\x9b\xc4\x83 de care exista un segment al popula\xc8\x9biei care se opunea. \xc3\x8en 1878, nu existau \xc8\x99coli cu predare \xc3\xaen albanez\xc4\x83 \xc3\xaen cele mai dezvoltate zone revendicate de Lig\xc4\x83, \xc8\x99i anume\xc2\xa0Gjirokast\xc3\xabr, Berat\xc2\xa0\xc8\x99i\xc2\xa0Vlor\xc3\xab\xe2\x80\x94unde \xc3\xaen \xc8\x99coli se preda fie \xc3\xaen turc\xc4\x83, fie \xc3\xaen greac\xc4\x83._NEWLINE_Liga de la Prizren s-a num\xc4\x83rat printre cele mai evidente reac\xc8\x9bii albaneze fa\xc8\x9b\xc4\x83 de retragerea patronajului imperial otoman asupra albanezilor, dup\xc4\x83 aproape patru secole de domina\xc8\x9bie asupra Balcanilor. Urm\xc4\x83rile R\xc4\x83zboiului Ruso-Turc din 1877 au produs tratatul de la San Stefano, care recuno\xc8\x99tea idependen\xc8\x9ba \xc8\x99i revendic\xc4\x83rile teritoriale ale Bulgariei, Muntenegrului \xc8\x99i Serbiei. Dup\xc4\x83 r\xc4\x83zboi, liderii albanezi din\xc2\xa0Pe\xc4\x87, Gjakova, Gusinje, Luma, \xc8\x99i din\xc2\xa0Debar \xc8\x99i\xc2\xa0Tetovo s-au \xc3\xaent\xc3\xa2lnit \xc3\xaen\xc2\xa0Macedonia Vardarului\xc2\xa0pentru a discuta dezvoltarea a ceea ce doar mai t\xc3\xa2rziu avea s\xc4\x83 fie considerat\xc4\x83 o platform\xc4\x83 na\xc8\x9bional\xc4\x83. Grupul de protona\xc8\x9bionali\xc8\x99ti au primit tot felul de ajutoare materiale \xc8\x99i financiare din Imperiul Otoman, care se confrunta cu realitatea obligativit\xc4\x83\xc8\x9bii de a se retrage din nou din teritoriile ocupate din Balcani.\n_START_SECTION_\nUrm\xc4\x83ri\n_START_PARAGRAPH_\nImperiul Otoman\xc2\xa0a continuat s\xc4\x83 se pr\xc4\x83bu\xc8\x99easc\xc4\x83 \xc8\x99i dup\xc4\x83\xc2\xa0Congresul de la Berlin. Problemele financiare l-au \xc3\xaempiedicat pe sultanul\xc2\xa0Abd\xc3\xbcl Hamid al II-lea\xc2\xa0s\xc4\x83 reformeze armata, \xc8\x99i el a recurs la represiune pentru a men\xc8\x9bine ordinea. Autorit\xc4\x83\xc8\x9bile s-au str\xc4\x83duit f\xc4\x83r\xc4\x83 succes s\xc4\x83 controleze situa\xc8\x9bia politic\xc4\x83 din teritoriile albaneze ale Imperiului, arest\xc3\xa2nd suspec\xc8\x9bii de activit\xc4\x83\xc8\x9bi na\xc8\x9bionaliste. C\xc3\xa2nd sultanul a refuzat cererile albanezilor de unificare a celor patru vilayete locuite de albanezi, liderii acestora au reorganizat Liga de la Prizren \xc8\x99i au incitat la r\xc4\x83scoale care au adus regiunea, mai ales\xc2\xa0Kosovo, aproape de anarhie. Autorit\xc4\x83\xc8\x9bile imperiale au reprimat din nou Liga de la Prizren \xc3\xaen 1897, l-au executat pe pre\xc8\x99edintele ei \xc3\xaen 1902, \xc8\x99i au interzis coresponden\xc8\x9ba \xc8\x99i c\xc4\x83r\xc8\x9bile \xc3\xaen limba albanez\xc4\x83. \xc3\x8en Macedonia, unde gherile sus\xc8\x9binute de\xc2\xa0bulgari, greci\xc2\xa0\xc8\x99i\xc2\xa0s\xc3\xa2rbi\xc2\xa0luptau cu autorit\xc4\x83\xc8\x9bile otomane dar \xc8\x99i \xc3\xaentre ele, albanezii musulmani au suferit atacuri, iar grup\xc4\x83rile albaneze de gheril\xc4\x83 au r\xc4\x83spuns cu aceea\xc8\x99i moned\xc4\x83. \xc3\x8en 1906, \xc3\xaent\xc3\xa2lnirea albanezilor \xc8\x9binut\xc4\x83 la Bitola a stabilit \xc3\xaen secret Comitetul pentru Eliberarea Albaniei. Un an mai t\xc3\xa2rziu, gherilele albaneze l-au asasinat pe mitropolitul ortodox grec din\xc2\xa0Kor\xc3\xa7\xc3\xab._NEWLINE_Pe durata \xc3\xaen care a fost activ\xc4\x83, Liga a reu\xc8\x99it s\xc4\x83 aduc\xc4\x83 interesele na\xc8\x9bionale ale albanezilor \xc3\xaen fa\xc8\x9ba Marilor Puteri \xc8\x99i a deschis calea c\xc4\x83tre\xc2\xa0Liga de la Peja, care avea sus\xc8\x9binere str\xc4\x83in\xc4\x83 mai bun\xc4\x83 at\xc3\xa2t din Italia c\xc3\xa2t \xc8\x99i din Imperiul Austro-Ungar._NEWLINE_\xc3\x8en ciuda faptului c\xc4\x83 a e\xc8\x99uat \xc3\xaen cele din urm\xc4\x83, Liga de la Prizren a realizat multe. At\xc3\xa2t Muntenegru c\xc3\xa2t \xc8\x99i Grecia au primit mai pu\xc8\x9bin teritoriu revendicat de albanezi dec\xc3\xa2t ar fi primit \xc3\xaen lipsa unui protest organizat, iar acesta a constituit primul pas c\xc4\x83tre o organiza\xc8\x9bie na\xc8\x9bional\xc4\x83.'